Die Algemene Sinode van 2011 en die duiwel | hier staan ek
Waarom sal die duiwel wil hê dat ons sy bestaan moet ontken? C.S. Lewis was van mening dat die duiwel net so veel genot vind uit die geloof dat hy nie bestaan nie as in satanisme. As jy al ooit 'n James Bond fliek gekyk het sal jy weet: Dit is makliker om sabotasie te pleeg as jy onsigbaar is.
(Ek het die sin onderstreep)
Die onderwerp onder bespreking is of die bediening van bevryding (van demoniese binding en besetenheid) wel in die NG Kerk toegelaat moet word. Al die argumente vir en daarteen word breedvoerig bespreek, en dan kom die gevolgtrekkings en aanbevelings, waarvan paragraaf 14.7 hierbo deel uitmaak.
Waarom sal iemand glo dat die duiwel wel bestaan?
Die antwoord is voor die hand liggend. Dit staan in die Bybel.
Gen. 3:Die slang was listiger as al die wilde diere wat deur die Here God gemaak is en het vir die vrou gevra: "Het God werklik gesê julle mag van geen boom in die tuin eet nie?"
Ef. 6:7: Ons stryd is nie teen vlees en bloed nie, maar teen elke mag en gesag, teen elke gees wat heers oor hierdie sondige wêreld, teen elke bose gees in die lug.
Die duiwel het al die kenmerke van 'n persoon: Hy het intellek (listig). Hy kan morele besluite maak (Hy is 'n moordenaar en lieg. 'n Dier kan nie moord pleeg nie al kan dit mense dood maak). Hy het 'n wil.
Is die geloof dat die duiwel regtig bestaan regtig so nodig vir die Evangelie dat ons nie ruimte kan skep vir die wie dit nie wil glo nie?
Dit gaan regtig nie net oor of die duiwel bestaan of nie. Dit gaan oor die redes waarom sy bestaan ontken word. Ongeloof in die duiwel se bestaan is slegs 'n simptoom van 'n veel gevaarliker siekte.
Waarom sal 'n mens ontken dat die duiwel bestaan terwyl dit so glashelder in die Bybel is?
Die antwoord lê op meer as een vlak.
Die voor die hand liggende rede is dat die Bybel nie meer geglo word nie as gevolg van 'n veranderling van wêreldbeeld – na byvoorbeeld panenteïsme.
Lees hierdie artikel waarom panenteïste nie in die bestaan van die duiwel kan glo nie.
En dan is daar moontlike dieper redes: Een is dat die duiwel nie wil hê dat ons moet glo hy bestaan nie, want dan kan hy sy vernietigingswerk makliker doen. Die ander is rebellie teen God. As die die duiwel en demone nie bestaan nie is dit soveel makliker om God die skuld te gee vir ons sonde.
Panenteïsme leer dat die skepping fundamenteel defektief is, die sondeval was onvermydelik. Dit leer ook dat die mens onvermydelik sondig, omdat hy vrye wil het. As die sonde God se skuld is, is daar mos nie rede om hel toe te gaan nie. Daar is ook nie rede om op te hou sondig nie!
Die algemeenste redes waarom die duiwel se bestaan ontken word plaas die ontkenner buite die Christelike geloof.
Waarom moet die NG Kerk "ruimte" maak vir mense wie die Evangelie van Christus probeer vernietig?
Die Bybel voorspel:
2 Pet. 2:1 Maar daar was ook vals profete onder die volk, en so sal daar ook onder julle vals leraars kom. Hulle sal verderflike dwaalleer insmokkel en die Here wat hulle vrygekoop het, verloën. So sal hulle hulleself baie gou in die verderf stort. 2 Baie mense sal hulle losbandigheid navolg, en deur hulle toedoen sal mense kwaad praat van die Weg van die waarheid. 3 In hulle hebsug sal hulle julle met allerhande stories uitbuit. Maar hulle vonnis is lankal gevel, en hulle ondergang is onafwendbaar.
Indien die N.G. Kerk aanhou om vir vals leraars "ruimte" te gee is haar ondergang onafwendbaar.
So spreek die HERE HERE.
3 thoughts on "Die Algemene Sinode van 2011 en die duiwel"
Ds. Gideon Aggenbag said:
06/10/2011 at 7:36 am
Wynand, baie dankie vir 'n puik stuk. Hier het ek iets by jou geleer waarvan ek nie heeltemal bewus was nie, nl. dat panenteïsme glo dat die skepping fundamenteel defektief is en dat die sondeval onvermydelik was.
Ek moet net weer die standaard disclaimer hier duidelik stel: Panenteïsme is nie 'n monolitiese teologie nie. Ek maak veralgemenings in my blog poste omdat dit onmoontlik is om in een kort toeganklike stukkie uit te wei oor al die moontlike goed wat hulle glo. Maar ja, dit lyk asof dit 'n algemene geloof onder hulle is, daarom die oorvleueling met gnostisisme.
Pingback: Voor jy die boodskapper skiet, lees eers hier! (Antwoorde op kritiek teen hierstaanek.com) « hier staan ek